钦定古今图书集成/明伦汇编/官常典/第558卷 > 韩褒
## 钦定古今图书集成/明伦汇编/官常典/第558卷 > 韩褒

按《周书》本传，“褒字弘业，其先颍川颍阳人也，徙居昌
黎。祖瓌，魏镇西将军、平凉郡守、安定郡公。父演，征卤
将军、中散大夫、恒州刺史。褒少有志尚，好学而不守
章句。其师怪而问之，对曰：‘文字之间，常奉训诱，至于
商较异同，请从所好’。师因此大奇之。及长，涉猎经史，
深沉有远略。魏建明中，起家奉朝请，加强弩将军，迁”
大中大夫。属魏室丧乱，褒避地于夏州。时太祖为刺
史，素闻其名，待以客礼。及贺拔岳为侯莫陈悦所害，
诸将遣使迎太祖。太祖问以去留之计。褒曰：“方今王
室凌迟，海内鼎沸，使君天资英武，恩结士心。贺拔公
奄及于难，物情危骇，寇洛自知庸懦，委身而托。使君若总兵权，据有关中之地，此天授也，何疑乎？且侯莫
陈悦乱常速祸，乃不乘胜进取平凉，反自遁逃，屯营
洛水，斯乃井中蛙耳。使君往，必擒之，不世之勋，在斯
一举。时者难得而易失，诚愿使君图之。”太祖纳焉。太
祖为丞相，引褒为录事参军，赐姓侯吕陵氏。大统初，
迁行台左丞，赐爵三水县伯。寻转丞相府属，加中军
将军、银青光禄大夫。二年，梁人北寇商、洛，东魏复侵
樊、邓，于是以褒为镇南将军、丞相府从事中郎，出镇
浙郦。居二年，征拜丞相府司马，进爵为侯。出为北雍
州刺史，加卫大将军。州带北山，多有盗贼，褒密访之，
并豪右所为也，而阳不之知，厚加礼遇，谓之曰：“刺史
起自书生，安知督盗，所赖卿等共分其忧耳。”乃悉诏
桀黠少年素为乡里患者，署为主帅，分其地界，有盗
发而不获者，以故纵论。于是诸被署者，莫不惶惧，皆
首伏曰：“前盗发，并某等为之。”所有徒侣，皆列其姓名；
或亡命隐匿者，亦悉言其所在。褒乃取盗名簿藏之，
因大榜州门曰：“自知行盗者，可急来首，即除其罪；尽
今月不首者，显戮其身，籍没妻子，以赏前首者”，旬日
之间，诸盗咸悉首尽。褒取名簿勘之，一无差异，并原
其罪，许以自新，由是群盗屏息。入为给事黄门侍郎。
九年，迁侍中。十二年，除都督、西凉州刺史。羌胡之俗，
轻贫弱，尚豪富。豪富之家，侵渔小民，同于仆隶，故贫
者日削，豪者益富。褒乃悉募贫人以充兵士，优复其
家，蠲免徭赋，又调富人财物以赈给之。每西域商货
至，又先尽贫者市之。于是贫富渐均，户口殷实。十六
年，加大都督、凉州诸军事。魏废帝元年，转会州刺史。
二年，进位车骑大将军、仪同三司。寻加骠骑大将军、
开府仪同三司，进爵为公。武成三年，征拜御伯中大
夫。保定二年，转司会。三年，出为汾州刺史。州界北接
太原，当千里径。先是，齐寇数入，民废耕桑，前后刺史
莫能防捍。褒至，适会寇来，褒乃不下属县人，既不及
设备，以故多被抄掠。齐人喜相谓曰：“汾州不觉吾至，
先未集兵。今者之还，必莫能追蹑我矣。”由是益懈，不
为营垒。褒已先勒精锐，伏北山中，分据险阻，邀其归
路。乘其众怠，纵伏击之，尽获其众。故事，获生口者，并
囚送京师。褒因是奏曰：“所获贼众，不足为多，俘而辱
之，但益其忿耳。请一切放还，以德报怨。”有诏许焉。自
此抄兵颇息。四年，迁河、洮、封三州诸军事、河州总营。
天和三年，转凤州刺史。寻以年老，请致仕，诏许之。五
年，拜少保。褒历事三帝，以忠厚见知，高祖深相敬重，
常以师道处之。每入朝见，必有诏令坐，然后始与论
政事。七年卒。赠泾、岐、燕三州刺史，谥曰贞。子继伯嗣。